ใบโพธิ์นำทีมปล่อยกู้ก้อนยักษ์ 8,250 ล้านให้ซีพีเสริม "ห้างโลตัส" ในจีน
โพสต์ทูเดย์-ธนาคารไทยพาณิชย์ จับมือธนาคารกรุงเทพ (ประเทศจีน) และธนาคารนครหลวงไทย ให้บริการทางการเงินแก่เครือเจริญโภคภัณฑ์ เพื่อเสริมความแข็งแกร่งทางการเงินให้ &#8220;โลตัส ซุปเปอร์เซ็นเตอร์&#8221; ในประเทศจีน
12 ม.ค. 2553

โพสต์ทูเดย์-ธนาคารไทยพาณิชย์ จับมือธนาคารกรุงเทพ (ประเทศจีน) และธนาคารนครหลวงไทย ให้บริการทางการเงินแก่เครือเจริญโภคภัณฑ์ เพื่อเสริมความแข็งแกร่งทางการเงินให้ “โลตัส ซุปเปอร์เซ็นเตอร์” ในประเทศจีน




ผู้สื่อข่าวรายงานว่า ธนาคารไทยพาณิชย์ เป็นแกนนำในธุรกรรมทางการเงินขนาดใหญ่วงเงินรวม 250 ล้านเหรียญสหรัฐ หรือประมาณ 8,250 ล้านบาท เพื่อเสริมศักยภาพทางการเงินแก่ธุรกิจค้าปลีก “โลตัสซุปเปอร์เซ็นเตอร์” ในประเทศจีน ภายใต้การดำเนินงานของ Chia Tai Enterprises International Limited (CTEI) ซึ่งเป็นบริษัทในเครือเจริญโภคภัณ์ที่จดทะเบียนในตลาดหลักทรัพย์ฮ่องกง โดยมีธนาคารกรุงเทพ (ประเทศจีน) และธนาคารนครหลวงไทย จำกัด (มหาชน) เป็นพันธมิตรร่วม 
ธุรกรรมการเงินครั้งนี้ถือเป็นความร่วมมือทางธุรกิจที่สำคัญ เนื่องจากเป็นธุรกรรมทางการเงินที่มีความซับซ้อนและพิเศษประกอบกันคือ เป็นการสนับสนุนทางการเงินในลักษณะกึ่ง Project Finance ในสกุลเงินดอลลาร์ สรอ. และเงินเรนมินบี ทั้งใน onshore และ offshore ซึ่งต้องมีการดำเนินการต่างๆ ตามกฎระเบียบและข้อบังคับที่เกี่ยวข้องของต่างประเทศ ตลอดจนมีการช่วยจัดโครงสร้างเงินทุน ธุรกรรมการเงินครั้งนี้นับเป็นการตอกย้ำถึงความโดดเด่นของ 2 องค์กรธุรกิจชั้นนำของประเทศ กล่าวคือ วิสัยทัศน์และศักยภาพของเครือเจริญโภคภัณฑ์ในการขยายธุรกิจในต่างประเทศ ที่ได้รับการตอบสนองจากศักยภาพการนำเสนอธุรกรรมทางการเงินที่ซับซ้อนและตรงกับความต้องการของลูกค้าในยุคโลกไร้พรมแดนของธนาคารไทยพาณิชย์ รวมไปถึงธนาคารกรุงเทพ และธนาคารนครหลวงไทย
นายธนินท์ เจียรวนนท์ ประธานกรรมการและประธานคณะผู้บริหาร เครือเจริญโภคภัณฑ์ เปิดเผยว่า “เครือเจริญโภคภัณฑ์เป็นบริษัทข้ามชาติแห่งแรกที่จดทะเบียนการค้าในประเทศจีนนับตั้งแต่จีนมีนโยบายเปิดประเทศ ซึ่งในส่วนของเงินกู้ที่ได้รับนี้จะนำไปใช้ในการพัฒนาธุรกิจค้าปลีกโลตัสซุปเปอร์เซ็นเตอร์ในจีนให้มีความแข็งแกร่งทั้งนี้เครือฯได้เริ่มดำเนินธุรกิจค้าปลีกโลตัส ซุปเปอร์เซ็นเตอร์ในประเทศจีนมาตั้งแต่ปี 2540 และการได้รับความไว้วางใจจากธนาคารไทยพาณิชย์ ธนาคารกรุงเทพ (ประเทศจีน) และธนาคารนครหลวงไทย จำกัด (มหาชน) ในครั้งนี้ นับเป็นการเสริมสร้างความแข็งแกร่งทางการเงินแก่ธุรกิจค้าปลีกของเครือฯในจีน และเป็นก้าวย่างที่สำคัญอีกก้าวหนึ่งของเครือเจริญโภคภัณฑ์”
ดร.วิชิต สุรพงษ์ชัย ประธานกรรมการบริหาร ธนาคารไทยพาณิชย์ จำกัด (มหาชน) กล่าวว่า นับเป็นความภาคภูมิใจอย่างยิ่งของธนาคารที่ได้เป็นทั้ง Lead Arranger และ Lead Underwriter ของการทำธุรกรรมการเงินครั้งนี้ โดยธนาคารใช้ความต้องการของเครือเจริญโภคภัณฑ์เป็นโจทย์และทำงานร่วมกันอย่างใกล้ชิดจนสามารถนำเสนอบริการทางการเงินที่ครบถ้วนและสอดคล้องกับความต้องการใช้เงินทุนของเครือเจริญโภคภัณฑ์ ซึ่งธุรกรรมทางการเงินครั้งนี้นับว่ามีความซับซ้อนและพิเศษจากหลายปัจจัยด้วยกัน คือ เป็นสินเชื่อร่วม (Syndicated loan) ในลักษณะกึ่ง Project Finance ด้วยเงินกู้ 2 สกุล ทั้งใน onshore และ offshore เพื่อเสริมศักยภาพธุรกิจในประเทศจีนจึงต้องมีการดำเนินการต่างๆ ตามกฎระเบียบและข้อบังคับที่เกี่ยวข้องของจีน ตลอดจนมีการช่วยจัดโครงสร้างตามความต้องการใช้เงินทุนในการดำเนินธุรกิจค้าปลีกโลตัสซุปเปอร์เซ็นเตอร์ในจีน ซึ่งนับเป็นการแสดงศักยภาพของธนาคารในการเป็น Total &amp; Right Financial Solution Provider ที่สามารถให้การสนับสนุนการดำเนินธุรกิจแก่ลูกค้าได้อย่างครบวงจร อันเป็นผลจากการให้ความสำคัญกับการพัฒนาอย่างไม่หยุดยั้งในการให้บริการ
ดร. วิชิต กล่าวตอนท้ายว่า “ธุรกรรมการเงินครั้งนี้ นับเป็นอีกก้าวหนึ่งที่ตอกย้ำถึงการเป็นพันธมิตรทางธุรกิจที่เชื่อมั่นในศักยภาพของกันและกัน ธนาคารเชื่อมั่นในวิสัยทัศน์และศักยภาพของเครือเจริญโภคภัณฑ์ในการขยายธุรกิจในประเทศจีน ในขณะที่ธนาคารมีศักยภาพในการตอบสนองบริการทางการเงินให้ตรงกับความต้องการของเครือเจริญโภคภัณฑ์ ซึ่งธนาคารเชื่อมั่นว่า ความร่วมมือทางธุรกิจครั้งประวัติศาสตร์นี้จะมีส่วนสนับสนุนการเติบโตไปอีกขั้นหนึ่งของเครือเจริญโภคภัณฑ์เช่นเดียวกับธนาคารและเป็นการสร้างความสำเร็จอย่างยั่งยืนของทั้งสององค์กรในระยะยาว”